USS Liberty (AGTR-5)

USS Liberty (runkonumerot AG-158 ja ATGR-5) oli Yhdysvaltain laivaston vuonna 1945 vesille laskettu Belmont-luokan tukilaiva, joka oli varustettu elektronisten tiedustelutietojen keräämiseen. Alus joutui itäisellä Välimerellä Israelin ilmavoimien ja Israelin armeijan torpedoveneiden hyökkäyksen kohteeksi 8. kesäkuuta 1967. Hyökkäyksen seurauksena 34 miehistön jäsentä sai surmansa ja 171 haavoittui.
Valmistus.
Maritime Commission tilasi V2-S-AP3 tyyppisen rahtialuksen SS "Simmons Victoryn" Oregon Shipbuilding Corporationilta Portlandista Oregonista, missä köli laskettiin 23. helmikuuta 1945. Alus laskettiin vesille 6. huhtikuuta kumminaan Kenneth L. Cooperin puoliso ja luovutettiin tilaajalle 4. toukokuuta.
Palvelus.
Toisen maailmansodan viimeisinä kuukausina alus kuljetti rahtia Coastwise Linen lipun alla. Alus teki yhdeksän matkaa Korean rannikolle 18. marraskuuta 1950 – 23. joulukuuta 1952 kuljettaen materiaalia Yhdysvaltain Koreassa oleville joukoille.
"Simmons Victory" siirrettiin 1958 Kansalliseen reservilaivastoon ja ankkuroitiin Puget Soundiin Olympiaan Washingtoniin. Yhdysvaltain laivasto lunasti helmikuussa 1963 aluksen, joka siirrettiin Willamette Iron and Steel Corporationille Oregonin Portlandiin muutettavaksi tieteellis-tekniseksi tutkimusalukseksi. Alus nimettiin telakalla 8. kesäkuuta uudelleen "USS Libertyksi" runkonumerolla AG-158, mikä vaihdettiin 1. huhtikuuta 1964 runkonumeroksi ATGR-5. Alus otettiin 30. joulukuuta 1964 palvelukseen Bremertonissa Washingtonissa ensimmäisenä päällikkönään Daniel T. Wieland.
Bremertonissa tehdyn varustamisen jälkeen alus siirrettiin Norfolkiin, jonne se saapui 23. helmikuuta 1965. Alus liitettiin 8. apulaivueeseen () ja sille asennettiin elektronisen sodankäynnin laitteistoja sekä uusi viestintäjärjestelmä. Huhtikuun ja toukokuun alun alus oli koeajoissa ja sen miehistö koulutettavana Guantanamonlahdella Kuubassa.
"Liberty" lähti 15. kesäkuuta Norfolkista Afrikan länsirannikolle, jossa se suoritti mittauksia Kanariansaarilta Hyväntoivonniemeen. Aluksen palattua 22. lokakuuta Yhdysvaltain itärannikolle Norfolkiin miehistön koulutusta jatkettiin, kunnes alus lähti jälleen 4. tammikuuta 1966 Afrikan rannikolle. Se teki vuoden 1966 elokuuhun mennessä vielä toisen purjehduksen Afrikan rannikolle ja lähti neljännelle purjehdukselleen 1. marraskuuta.
Välikohtaus.
"Liberty" lähti 2. kesäkuuta 1967 Espanjasta Rotan laivastotukikohdasta asemapaikkaansa Siinain rannikolle noin 13 mailia El Arsihista, jonne se saapui 7. kesäkuuta. Sen tehtävänä oli tarkkailla Israelin ja arabimaiden radioliikennettä kuuden päivän sodassa.
Israelin ilmavoimien Nord 2501 havaitsi 8. kesäkuuta ennen kello kuutta tehdyllä normaalilla tiedustelulennolla aluksen, jonka laivaston tiedustelupalvelu tunnisti "Libertyksi". Rannikolta lähestyi kello 14.00 kaksi Mirage III:a, jotka tulittivat alusta ohjuksin, konetykein ja palopommein koko laivan kyljen mitalta tuhoten radiohuoneen ja -antennit. Hävittäjät lensivät aluksen yli useita kertoja tulittaen, jolloin useimmat aluksen komentosillalla ja kannella saivat surmansa.
Israelin laivaston lähetti alueelle kolme moottoritorpedovenettä, jotka määrittivät aluksen nopeuden väärin. Saadun tiedon mukaan yli 20 solmun nopeudella matkaavat alukset tunnistettiin sotalaivoiksi. Tällöin moottoritorpedoveneosaston johtaja pyysi ilmavoimien tukea. Alueelle saapuneiden kahden Israelin ilmavoimien Mirage IIICJ -hävittäjän lentäjät tunnistivat aluksen sotalaivaksi, hävittäjäksi. Lentokoneet pyysivät lupaa hyökätä. Hieman ennen kello kahta lentokoneet rynnäköivät, jolloin ne lensivät aluksen pituussuunnassa keulasta perään ampuen 30 millimetrin tykeillään. Ensimmäinen ilmarynnäkkö sytytti kannella olleen veneen polttoaineen sekä veneen. Lisäksi se tuhosi Yhdysvaltain lipun. Koneet toistivat rynnäkön vielä kahdesti ja hyökkäys päättyi kestettyään vain viisi minuuttia.
Joitakin minuutteja koneiden poistuttua alueelle saapui kaksi Israelin ilmavoimien Super Mystère B2 -hävittäjää, jotka pudottivat kumpikin kaksi napalmikanisteria. Kanistereista kolme putosi mereen ja neljäs sytytti komentosillan alueen tuleen. Pudotuksen jälkeen koneet vielä rynnäköivät kolmesti ampuen 30 millimetrin tykeillään kyljen suunnalta. Ilmavoimien johtokeskuksessa oltiin huolissaan kummallisista havainnoista ja aluksen vastatoimien puutteesta, joten hyökkäys keskeytettiin. Israelin ilmavoimat määräsi alueelle matkanneet kaksi 500 naulan pommeilla varustettua Mystère IV -hävittäjää siirtymään Siinaille. Ilmahyökkäyksissä sai surmansa yhdeksän merimiestä mukaan lukien aluksen ensimmäinen upseeri ja tiedustelu-upseeri.
Kello 14.24 aluksen vahti havaitsi kolme moottoritorpedovenettä, jotka lähestyivät nopeasti. Moottoritorpedoveneosaston komentaja pyysi laivaston esikunnalta lupaa käyttää torpedoita, mikä myös annettiin. Moottoritorpedoveneiden miehistöt tunnistivat aluksen Egyptin laivaston joukkojenkuljetusalus "El Quseiriksi", joka muistutti "Libertyä" ollen kuitenkin kooltaan huomattavasti pienempi.
Moottoritorpedoveneet avasivat tulen 40 millimetrin ja 20 millimetrin kansitykeillään sekä .50" konekivääreillä, jolloin "Libertyllä" sai surmansa yksi miehistönjäsen. Samalla veneet aloittivat rynnäkön laukaisten 5-6 torpedoa, joista vain yksi osui tiedustelukeskukseen. Torpedo teki vesirajan alapuolelle x reiän, mikä aiheutti nopeasti 9-10 asteen kallistuman. Torpedoveneiden hyökkäyksessä sai surmansa 22 merimiestä, kaksi merijalkaväen sotilasta ja yksi NSAn siviilityöntekijä. Hyökkäykset olivat myös tuhonneet aluksen kaikki pelastusveneet.
Moottoritorpedoveneiden miehistöt tunnistivat aluksen Yhdysvaltain laivaston alukseksi havaittuaan meressä olleissa pelastusveneiden jäänteissä tekstin "US Navy". Israelin esikunta määräsi helikopterilennon, jonka lentäjät havaitsivat aluksella olevan Yhdysvaltain lipun.
"Libertyn" radiomiehet pystyttivät hätävara-antennin ja saivat Israelin radiohärinnästä huolimatta yhteyden Yhdysvaltain 6. laivaston lännessä oleviin lentotukialuksiin USS Saratogaa ja "USS Americaan", joka lähetti neljä Douglas A-4 Skyhawk rynnäkkökonetta "Libertyn" avuksi. Yhdysvaltain puolustusministeriö välitti tiedon, että hyökkääjät olivat israelilaisia ja hyökkäyksen olevan erehdys. Lentotukialuksen lentokoneet kutsuttiin takaisin alukselle.
Lentotukialusosaston komentaja lähetti hävittäjät "USS Masseyn" ja USS Davisin" vaurioituneen hyökkäyksessä pahoin vaurioituneen aluksen avuksi.
"Liberty" suuntasi länteen ja kohtasi seuraavana aamuna hävittäjät, jonka saattamana pahoin vaurioitunut "Liberty" saapui 14. kesäkuuta Maltalle.
Hyökkäyksessä sekä siinä saatuihin vammoihin kuoli 34 aluksella ollutta. Näiden lisäksi aluksella 170 haavoittui. Uhrien joukossa oli muun muassa yhdysvaltalaisia kryptologeja. Israel pyysi seuraavana päivänä Yhdysvalloilta anteeksi. Israelilaisten sotilasjohtajien mukaan he olivat erehtyneet laivasta ja luulleet hyökänneensä egyptiläistä kuljetusalusta vastaan.
Alus vaurioutui hyökkäyksessä niin pahoin, ettei sitä kannattanut enää korjata. Se poistettiin alusluettelosta 1. kesäkuuta 1970. Alus myytiin 23. marraskuuta Boston Metal Companylle ja luovutettiin romutettavaksi 17. joulukuuta.